मणिपुर के मुख्यमंत्री का इस्तीफा; महिलाओं ने नामंजूर कर दिया
Dainik Bhaskar Manipur Violence Opinion;  मणिपुर जल रहा है। महीनों से। हिंसा रोकने के उपाय ज़्यादा दिखाई नहीं दे रहे हैं। राजनीति सिर चढ़कर बोल रही है।
मणिपुर जल रहा है। महीनों से। हिंसा रोकने के उपाय ज़्यादा दिखाई नहीं दे रहे हैं। राजनीति सिर चढ़कर बोल रही है। विपक्ष और विपक्षी नेता मणिपुर की हिंसा को केंद्र सरकार की नाकामी बता रहे हैं। सत्ता पक्ष इस बारे में कुछ भी बोलने से बच रहा है।
शुक्रवार को यहाँ एक अजीब वाक़या हुआ। गुरुवार रात मुख्यमंत्री बीरेन सिंह ने कहा- कि वे शुक्रवार को राज्यपाल से मिलने राजभवन जाएँगे। उनके राजभवन जाने के वक्त सैकड़ों की तादाद में महिलाएँ रास्ते पर आ गईं और बीरेन सिंह के इस्तीफ़े का विरोध करने लगीं।
आश्चर्यजनक बात यह है कि इन महिलाओं ने बीरेन सिंह के इस्तीफ़े की कॉपी भी प्रदर्शन के दौरान फाड़ दी। वे कह रही थीं कि बीरेन सिंह इस्तीफ़ा मत दो, हिंसा फैलाने वालों के खिलाफ कार्रवाई करो। ख़ैर, केंद्र और राज्य सरकार को हिंसा रोकने के प्रयास करते ढाई महीने से ज़्यादा हो गए लेकिन हिंसा रुक नहीं पा रही है।
झगड़ा आख़िर क्या है, यहाँ यह समझना ज़रूरी है। दरअसल, मणिपुर में तीन प्रमुख समुदाय हैं। मैतेई, नगा और कुकी। नगा और कुकी जनजाति के तहत आते हैं और ईसाई धर्म को मानते हैं। मैतेई वैष्णव हिंदू हैं। आबादी के हिसाब से मैतेई की जनसंख्या पचास प्रतिशत है, लेकिन वे राज्य के केवल दस प्रतिशत हिस्से में रहते हैं। नगा और कुकी की आबादी का प्रतिशत 34 है लेकिन वे राज्य की नब्बे प्रतिशत भूमि पर रहते हैं।
मैतेई का कहना है कि हमारे राजा ने कभी इन कुकी को म्यांमार से लड़ने के लिए भाड़े पर बुलाया था, लेकिन ये यहाँ क़ब्ज़ा जमाकर बैठ गए। कुकी का कहना है, यहाँ की ज़मीन, यहाँ के पहाड़ हमारे देवता हैं। हम इन्हें छोड़ नहीं सकते। कुकी का मानना है कि मैतेई पैसे वाले हैं। संपन्न हैं। अगर इन्हें आदिवासी घोषित कर दिया तो ये हमारी ज़मीन ख़रीद - ख़रीदकर हमें ही बेघर कर देंगे।
इसके उलट कुकी का कहना है कि हम 1949 में मणिपुर के भारत में शामिल होने के वक्त आदिवासी ही थे। कहा जाता है कि यहाँ के मैतेई राजा वैष्णव हो गए थे और बाद में उन्हीं ने अपनी प्रजा को भी वैष्णव बनाया था।
कुल मिलाकर झगड़ा अस्तित्व, अस्मिता और ज़मीन का है। बातचीत का कोई तरीक़ा काम नहीं आ रहा है। शांति कहीं खो गई है। कोई किसी की सुनने को तैयार नहीं है। चूँकि पूरा का पूरा समाज ही आंदोलित है, इसलिए किसी तरह की सख़्ती भी कारगर साबित नहीं हो रही है। ऐसी स्थिति में ज़्यादा सख़्ती की भी नहीं जा सकती।